b'\n_START_ARTICLE_\nRed Dead Redemption 2\n_START_SECTION_\nSiu\xc5\xbeetas\n_START_PARAGRAPH_\n\xe2\x80\x9eRed Dead Redemption 2\xe2\x80\x9c veiksmas vyksta pramanytose JAV Laukini\xc5\xb3 vakar\xc5\xb3 valstijose. Pagrindinis herojus Art\xc5\xabras Morganas priklauso Da\xc4\x8do pl\xc4\x97\xc5\xa1ik\xc5\xb3 gaujai. Veiksmas prasideda 1899 m. gaujai nes\xc4\x97kmingai band\xc5\xbeius apipl\xc4\x97\xc5\xa1ti kelt\xc4\x85. Teis\xc4\x97saugos persekiojama gauja per snieg\xc4\x85 patraukia \xc4\xaf vakarus, kur netik\xc4\x97tai susiduria su kita pl\xc4\x97\xc5\xa1ik\xc5\xb3 gauja. Po susi\xc5\xa1audym\xc5\xb3 Da\xc4\x8das su\xc5\xbeino, kad jie planavo traukinio apipl\xc4\x97\xc5\xa1im\xc4\x85. Da\xc4\x8das nusprend\xc5\xbeia pasinaudoti \xc5\xa1iais planais ir pats apipl\xc4\x97\xc5\xa1ti traukin\xc4\xaf, priklausant\xc4\xaf stambiam magnatui Levitikui Kornvaliui. Po s\xc4\x97kmingo traukinio apipl\xc4\x97\xc5\xa1imo magnatas pasamdo detektyvus, kurie su\xc4\x8diupt\xc5\xb3 Da\xc4\x8do gauj\xc4\x85.\n_START_SECTION_\nMechanika\n_START_PARAGRAPH_\n\xc5\xbdaidimo veiksmas vyksta 3D kompiuterin\xc4\x97s grafikos aplinkoje valdant pagrindin\xc4\xaf heroj\xc5\xb3 A. Morgan\xc4\x85 i\xc5\xa1 tre\xc4\x8diojo asmens perspektyvos. \xc4\xaevesta galimyb\xc4\x97 vykdyti kovas i\xc5\xa1 pirmojo asmens perspektyvos. Po Laukinius vakarus herojus daugiausiai juda \xc5\xbeirgu. \xc5\xbdaidimo eigoje \xc5\xa1audomasi su banditas, agentais, veikia priedangos sistema, kai herojus gali slapstytis u\xc5\xbe tvor\xc5\xb3, akmen\xc5\xb3 nuo prie\xc5\xa1i\xc5\xa1kos ugnies. Daugelis ypatybi\xc5\xb3 perkeltos i\xc5\xa1 pirmtako, \xe2\x80\x9eRed Dead Redemption\xe2\x80\x9c \xc5\xbeaidimo: yra laiko sul\xc4\x97tinimo galimyb\xc4\x97 (Dead-Eye), kai A. Morganas gali tiksliau nusitaikyti \xc4\xaf prie\xc5\xa1inink\xc5\xb3 k\xc5\xabno dalis. U\xc5\xbe \xc4\xafvykdytas misijas suteikiami pinigai, auga herojaus garb\xc4\x97s (Honor) ir \xc5\xa1lov\xc4\x97s (Fame) statistiniai duomenys, kurie lemia, kaip su herojumi elgiasi kiti veik\xc4\x97jai. Pagrindiniam veik\xc4\x97jui suteiktos pasirinkimo galimyb\xc4\x97s santykiuose su kitais veik\xc4\x97jais, pvz., sugaut\xc4\x85 kit\xc4\x85 bandit\xc4\x85 jis gali paleisti arba nu\xc5\xa1auti. Prapl\xc4\x97stos med\xc5\xbeiokl\xc4\x97s ir \xc5\xbevejybos galimyb\xc4\x97s. Herojus gali naudotis lanku ir str\xc4\x97l\xc4\x97mis tyliam \xc5\xa1\xc5\xabviui. Herojaus ginklai r\xc5\xabdija, jam auga barzda ir pan. \xc5\xbdaid\xc4\x97jas turi galimyb\xc4\x99 aktyvuoti papildomus dialogus tarp veik\xc4\x97j\xc5\xb3, perjungti veiksm\xc4\x85 \xc4\xaf \xe2\x80\x9ekino\xe2\x80\x9c re\xc5\xbeim\xc4\x85, kai scenos sekamos tarsi filmuojant i\xc5\xa1 \xc5\xa1alies kameromis.'